Forslag ønskes til afstemning på kommende generalforsamling
Grundejerforeningen Dybesø – torsdag d. 2. april 2026

Hjertestarterudvalget har undersøgt mulighederne for etablering af en hjertestarter i grundejerforeningen, herunder anskaffelse, placering og driftsforhold.
For at kunne tage næste skridt i arbejdet fremlægges forslaget til generalforsamlingens afstemning med henblik på at træffe beslutning om, hvorvidt grundejerforeningen ønsker at etablere en hjertestarter.

Formål
At øge sikkerheden i grundejerforeningen ved at etablere en offentligt tilgængelig hjertestarter, som kan anvendes ved hjertestop i sommerhusområdet.

Anslået anskaffelsespris (engangsudgift)
· Hjertestarter: 10.000 – 15.000 kr.
· Udendørs skab: 4.000 – 7.000 kr.
· Montering/installation: 1.000 – 3.000 kr.
Hjertestarterudvalget har søgt Trygfonden om tilskud til anskaffelse af hjertestarteren. Forventet tilbagemelding/afgørelse er ultimo april.
Såfremt ansøgningen imødekommes, bortfalder anskaffelsesprisen for hjertestarteren helt eller delvist.

Årlige driftsudgifter
· Strømforbrug til skab (anslået): 300 – 500 kr.
· Løbende kontrol og evt. service: 0 – 1.000 kr.
Samlede årlige driftsudgifter: 300 – 1.500 kr.

Afstemning
Udvalget ønsker at stille følgende til afstemning på den kommende generalforsamling:

·  Jeg ønsker, at grundejerforeningen etablerer en hjertestarter i foreningen, herunder godkender anskaffelse, opsætning og den fremtidige drift som beskrevet i forslaget.

· Jeg ønsker ikke, at grundejerforeningen etablerer en hjertestarter, og at projektet derfor ikke gennemføres.



